Die eerste paar Uile-boeke is in Potchefstroom geskryf toe hy koshuisvader was by die Hoër Volkskool, die ander van 1955 nadat hy hoof van die Hoërskool Linden in Johannesburg geword het. Hy en sy vrou, Ella (geb. Van Niekerk) het twee kinders gehad, Justus – tans ’n dokter in Barberton – en Elsje (De Jager), ’n weduwee wat in Johannesburg woon.
“Die hipotese oor ’n verlore stad in die Kalahari het my pa baie jare lank geboei. Hy het die dagboek gehad van ’n Britse ekspedisie wat die stad in 1937 gaan soek het.”
In Wadda van die woestyn oorleef ’n tweeling die stranding van ’n skip en word deur Boesmans grootgemaak. Die seuntjie, Wadda, word ’n soort Tarzan-figuur wat avonture in verskillende dele van Suider-Afrika beleef.
Dirks het in 1973 afgetree toe hy 60 was en het in Johannesburg bly woon. Hy het begin werk aan die Joof-reeks, wat van 1977 tot 1988 verskyn het. Die boeke van ’n nuwe reeks, Die Otters, het tussen 1981 en 1989 verskyn.
Hoewel hy meer as 40 boeke geskryf het, die meeste daarvan baie gewild, het hy in sy lewe min erkenning ontvang. Die jaar voor sy dood is ’n Akademie-oorkonde darem op die Aardklopfees in Potchefstroom aan hom oorhandig.
Leon Rousseau is ’n oud-uitgewer en skrywer van onder meer die Fritz Deelman-reeks waarvan nuwe uitgawes in 2004 begin verskyn het.